# Defensa Petrov

La defensa Petrov, (o Petroff), també coneguda com a defensa russa, és una obertura d'escacs caracteritzada pels moviments:
    1.e4 e5
    2.Cf3 Cf6
Tot i que aquesta resposta simètrica té una llarga història, fou popularitzada per n'Aleksandr Petrov, un jugador d'escacs rus de mitjan segle xix. Com a reconeixement de les investigacions que dugueren a terme els mestres russos Petrov i Carl Jaenisch, l'obertura s'anomena defensa russa en alguns països.
La Petrov té la reputació de ser avorrida i poc atractiva. Nogensmenys, ofereix oportunitats d'atac per ambdós bàndols, i té algunes línies prou agudes. Sovint es produeix un canvi, i les negres guanyen un temps i un cavall ben col·locat. Una partida de Pillsbury de 1895 contra Emanuel Lasker n'és un bon exemple. El contraatac negre en el centre també serveix per evitar entrar en la Ruy López, el Giuoco Piano (i d'altres línies de l'obertura italiana), i a l'obertura escocesa. Els GMs Kàrpov, Iussúpov, Marshall, Kràmnik, i Pillsbury han jugat sovint la Petrov amb negres.

## El tercer moviment de les blanques

Les blanques tenen quatre opcions principals a la seva tercera jugada:
* 3. Cc3, que acabarà transposant a l'obertura dels quatre cavalls o a l'obertura dels tres cavalls
* 3. Ac4, que condurià al gambit Boden-Kieseritzky o si no, transposarà a la defensa dels dos cavalls
* 3. Cxe5, la variant clàssica
* 3. d4, la variant Steinitz
Normalment, les blanques trien 3. Cxe5, 3. Cc3 o 3. d4.

### 3. Cc3

| | a | b | c | d | e | f | g | h | |
| 8 | | | | | | | | | 8 |
| 7 | | | | | | | | | 7 |
| 6 | | | | | | | | | 6 |
| 5 | | | | | | | | | 5 |
| 4 | | | | | | | | | 4 |
| 3 | | | | | | | | | 3 |
| 2 | | | | | | | | | 2 |
| 1 | | | | | | | | | 1 |
| | a | b | c | d | e | f | g | h | |
Si les blanques defensen el seu peó de rei atacat amb 3. Cc3, les negres poden igualar la partida tot transposant a l'obertura dels quatre cavalls amb 3...Cc6 o bé entrant a la variant dels tres cavalls dins la Petrov amb 3... Ab4.

### 3. Ac4

Una altra possibilitat és 3. Ac4 Cxe4 4. Cc3, el gambit Boden-Kieseritzky. Hom no el considera totalment correcte, ja que les negres disposen de diverses opcions viables. Poden acceptar el gambit amb 4... Cxc3 5. dxc3 f6, tot i que llavors han de jugar amb certa cura després de 6. 0-0 (per exemple 6... Ac5?? 7. Cxe5! és desastrós; 6... d6 i 6... Nc6 són bones). Una altra opció, més agressiva, és 6. Ch4, en què les blanques juguen per un assalt al rei negre, tot i que les negres poden mantenir un petit avantatge si juguen amb cura, via 6... g6 7. f4 De7 8. f5 Dg7 9. Dg4 Rd8. Una altra possibilitat és retornar el peó de gambit amb 4... Cxc3 5. dxc3 c6 6. Cxe5 d5, que iguala sense problemes. Una tercera possibilitat és transposar a l'obertura dels quatre cavalls amb 4... Cc6, i si 5. Cxe4, d5. Si 5. Axf7+?, Rxf7 6. Cxe4 d5 dona a les negres la parella d'alfils i el control del centre. Si 5. 0-0, les negres fan 5... Cxc3 6. dxc3 i ara les negres poden jugar 6... De7!, després de la qual Fischer va escriure que "les blanques no tenen compensació pel peó.", o 6... f6 transposant a la línia principal del Boden-Kieseritzky.

### 3. Cxe5

Després de 3. Cxe5, les negres no haurien de continuar copiant els moviments de les blanques i restaurar així el balanç material immediatament amb 3... Cxe4? perquè després de 4. De2 les blanques poden o bé guanyar material (4... Cf6?? 5. Cc6+ guanya la dama negra, i després de 4... d5 5. d3 De7 6. dxe4 Dxe5 7. exd5 les negres perden un peó), o bé obtenir una posició superior (4... De7 5. Dxe4 d6 6. d4 f6 7. Cc3 dxe5 8. Dd5 Dd6 9. Af4 Cd7 10. 0-0-0 i les blanques tenen gran avantatge). Les negres juguen normalment 3... d6. Les blanques ara han de retirar el cavall, o bé sacrificar-lo.
| | a | b | c | d | e | f | g | h | |
| 8 | | | | | | | | | 8 |
| 7 | | | | | | | | | 7 |
| 6 | | | | | | | | | 6 |
| 5 | | | | | | | | | 5 |
| 4 | | | | | | | | | 4 |
| 3 | | | | | | | | | 3 |
| 2 | | | | | | | | | 2 |
| 1 | | | | | | | | | 1 |
| | a | b | c | d | e | f | g | h | |
* 4. Cf3 - Línia principal
* 4. Cc4 - Variant Paulsen
* 4. Cd3 - Atac Karklins
* 4. Cxf7 - Gambit Cochrane
El més freqüent és que les blanques segueixin la línia principal 4. Cf3 Cxe4 5. d4 d5 6.Ad3, on poden triar jugar contra el cavall avançat d'e4 amb jugades com ara c4 i Te1. D'altra banda, les blanques poden optar per la simplificació de Lasker 5. De2 De7 6. d3. Això normalment només dona per taules, amb les quals les negres haurien d'estar satisfetes. Una altra possibilitat, explorada per en Keres, é 5. c4, conegut com l'Atac Kauffmann.
Una aproximació completament diferent consisteix en, contra 4... Cxe4 jugar amb 5. Cc3 Cxc3 6. dxc3, amb un ràpid desenvolupament i enroc al flanc de dama. Per exemple, les blanques poden intentar Ae3, Dd2, i O-O-O, i jugar per un atac al flanc de rei, esperant que els seus peons doblats de la columna c ajudaran a protegir el seu rei i que la iniciativa i atac potencial compensaran el desavantatge a llarg termini que suposa el fet de tenir peons doblats. A la línia amb 5.Cc3, les negres haurien d'evitar 5...Af5?? 6.De2! que guanya una peça a causa de la clavada (si 6...De7 7.Cd5); en Viswanathan Anand es va rendir després de només sis moviments després de caure en aquest parany contra Alonso Zapata al Torneig de Biel de 1988.

### 3. d4

En Wilhelm Steinitz va donar preeminença a 3. d4. Les negres poden capturar qualsevol dels peons blancs. Després de 3... exd4 4. e5 (4. Ac4 transposa a l'obertura de l'alfil) Ce4 5. Dxd4 d5 6. exd6 Nxd6 7. Cc3 Cc6 8. Df4 s'ha assolit una igualtat aproximada. Després de l'altra captura, 3... Cxe4, 4. Ad3 d5 (curiosament, 4... Cc6!? 5. Axe4 d5, intentant 6. Ad3 e4, també és possible) 5.Cxe5, tant 5... Cd7 com 5... Ad6 donen oportunitats similars.

## Codis ECO

Els codis ECO per la defensa Petrov són C43 (per 3. d4 exd4 4. e5 Ce4 5. Dxd4) i C42 per totes les altres línies.

## Bibliografia

* Alexander Raetsky; Maxim Chetverik. Petroff Defence. Everyman Chess, 2005. ISBN 1-85744-378-0.
* Kotronias, Vassilios; Tzermiadianos, Andreas. Beating The Petroff. Batsford, 2005. ISBN 978-0-7134-8919-4.

## Notes i referències

* ↑ Lasker vs Pillsbury, 1895, 0-1 http://www.chessgames.com/perl/chessgame?gid=1109091
* ↑ Bobby Fischer, My 60 Memorable Games, Faber and Faber, 1972, pp. 280-81. ISBN 0-571-09987-4
* ↑ «Alonso Zapata vs Viswanathan Anand». ChessGames.com. [Consulta: 13 juny 2011].

## Enllaços externs

* Petrov's defence (C42) - 365Chess.com ECO Games
* «Petrov Defense (C42)». Chess openings. Chessgames.com. [Consulta: 26 abril 2007].